Title: ระเบียบคณะกรรมการจัดรูปที่ดินเพื่อพัฒนาพื้นที่ ว่าด้วยการพิจารณาค่าทดแทน ค่าเสียหายหรือค่าใช้จ่ายอื่น ในการดำเนินการจัดรูปที่ดินที่ต้องทดรองจ่ายเงินจากกองทุน พ.ศ. 2553

ระเบียบคณะกรรมการจัดรูปที่ดินเพื่อพัฒนาพื้นที่

ระเบียบคณะกรรมการจัดรูปที่ดินเพื่อพัฒนาพื้นที่
ว่าด้วยการพิจารณาค่าทดแทน
ค่าเสียหายหรือค่าใช้จ่ายอื่น
ในการดำเนินการจัดรูปที่ดินที่ต้องทดรองจ่ายเงินจากกองทุน
พ.ศ. ๒๕๕๓

อาศัยอำนาจตามความในมาตรา
๖ (๘) แห่งพระราชบัญญัติจัดรูปที่ดินเพื่อพัฒนาพื้นที่ พ.ศ. ๒๕๔๗
อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๓ มาตรา ๔๑ และมาตรา ๔๒
ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย
คณะกรรมการจัดรูปที่ดินเพื่อพัฒนาพื้นที่จึงออกระเบียบไว้ ดังต่อไปนี้

ข้อ ๑  ระเบียบนี้เรียกว่า ระเบียบคณะกรรมการจัดรูปที่ดินเพื่อพัฒนาพื้นที่ ว่าด้วยการพิจารณาค่าทดแทน
ค่าเสียหายหรือค่าใช้จ่ายอื่นในการดำเนินการจัดรูปที่ดินที่ต้องทดรองจ่ายเงินจากกองทุน
พ.ศ. ๒๕๕๓

ข้อ ๒[๑]  ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓ 
ค่าทดแทน ค่าเสียหาย
หรือค่าใช้จ่ายอื่นในการดำเนินการจัดรูปที่ดินที่ต้องทดรองจ่ายเงินจากกองทุน
ให้อนุมัติได้ไม่เกินร้อยละห้าของวงเงินกองทุนในแต่ละปีงบประมาณ

ข้อ ๔ 
ในกรณีที่ผู้ดำเนินโครงการมีความจำเป็นจะต้องขอให้ทดรองจ่ายเงินจากกองทุนเพื่อนำไปใช้เป็นค่าทดแทนความเสียหายหรือค่าใช้จ่ายอื่นในการดำเนินการจัดรูปที่ดินตามมาตรา
๔๒ หรือมาตรา ๕๙
ให้ยื่นคำขอต่อคณะกรรมการบริหารกองทุนผ่านคณะกรรมการส่วนจังหวัดภายในสี่สิบห้าวันนับแต่วันที่ผู้ดำเนินโครงการและผู้เสียหายตกลงกันได้หรือนับแต่วันที่ได้รับแจ้งผลการวินิจฉัยชี้ขาดจากคณะกรรมการส่วนจังหวัด
แล้วแต่กรณี
การยื่นคำขอตามวรรคหนึ่ง
ให้ผู้ดำเนินโครงการเสนอระยะเวลาการส่งใช้เงินคืนมาเพื่อประกอบการพิจารณาของคณะกรรมการบริหารกองทุนด้วย
เมื่อคณะกรรมการบริหารกองทุนพิจารณาเป็นที่ยุติแล้วให้ทำเป็นข้อตกลงกับผู้ขอยืมเงินทดรองตามข้อยุตินั้น

ข้อ ๕ 
ค่าทดแทน ค่าเสียหาย
หรือค่าใช้จ่ายที่เกิดขึ้นจากการดำเนินโครงการจัดรูปที่ดินเพื่อพัฒนาพื้นที่ตามมาตรา
๒๗ มาตรา ๔๒ และมาตรา ๕๙ แห่งพระราชบัญญัติจัดรูปที่ดินเพื่อพัฒนาพื้นที่ พ.ศ. ๒๕๔๗
ที่ต้องทดรองจ่ายเงินจากกองทุน
ให้คณะกรรมการส่วนจังหวัดพิจารณาเสนอความเห็นพร้อมด้วยเหตุผลความจำเป็นต่อคณะกรรมการบริหารกองทุนเพื่อพิจารณาอนุมัติเป็นรายกรณี
ๆ ไปตามหลักเกณฑ์ ดังนี้
(๑)
กรณีค่าใช้จ่ายในการร้องทุกข์หรือฟ้องคดีแทนสมาคมตามมาตรา ๒๗ ให้ทดรองจ่ายเงินจากกองทุนได้
ตามจำนวนเงินที่ประมาณการตามค่าใช้จ่ายจริง
(๒) กรณีค่าทดแทนความเสียหายเนื่องจากการสำรวจตามมาตรา ๔๒
หรือกรณีค่าทดแทนความเสียหายที่เกิดจากการเข้าไปใช้สอยหรือครอบครองที่ดินที่มิใช่ที่อยู่อาศัยของบุคคลใดที่อยู่ใกล้กับที่ดินในบริเวณโครงการจัดรูปที่ดินเป็นการชั่วคราวตามมาตรา
๕๙ ให้ทดรองจ่ายเงินจากกองทุนได้ตามจำนวนเงินที่คณะกรรมการบริหารกองทุนกำหนด

ข้อ ๖ 
ให้คณะกรรมการส่วนจังหวัดเรียกเงินที่ได้ทดรองจ่ายเงินจากกองทุนเป็นค่าใช้จ่ายในการร้องทุกข์หรือฟ้องคดีตามข้อ
๕ (๑) คืนจากสมาคมภายในสามสิบวันนับแต่วันที่ได้รับแจ้งจากคณะกรรมการบริหารกองทุน
โดยให้คณะกรรมการบริหารกองทุนกำหนดระยะเวลาการชำระเงินคืนเมื่อพ้นกำหนดระยะเวลาดังกล่าวให้เรียกดอกเบี้ยในอัตราร้อยละเจ็ดครึ่งต่อปี

ข้อ ๗ 
กรณีที่ผู้ดำเนินโครงการไม่ชำระเงินคืนภายในกำหนดเวลาตามข้อ ๔
ให้คณะกรรมการบริหารกองทุนเรียกเงินที่ได้ทดรองจ่ายจากผู้ดำเนินโครงการเพื่อใช้คืนเงินทดรองดังกล่าวภายในระยะเวลาที่กำหนด
เมื่อพ้นกำหนดระยะเวลาดังกล่าวให้เรียกดอกเบี้ยในอัตราร้อยละเจ็ดครึ่งต่อปี

ข้อ ๘ 
ให้อธิบดีกรมโยธาธิการและผังเมืองรักษาการตามระเบียบนี้

ประกาศ ณ วันที่ ๑๑
มกราคม พ.ศ. ๒๕๕๓
ชวรัตน์  ชาญวีรกูล
รัฐมนตรีว่าการกระทรวงมหาดไทย
ประธานคณะกรรมการจัดรูปที่ดินเพื่อพัฒนาพื้นที่

ปริยานุช/ผู้จัดทำ
๑๗ กุมภาพันธ์ ๒๕๕๓

ฐิติพร/ปรับปรุง
๒ พฤษภาคม ๒๕๕๖

วิชพงษ์/ตรวจ
๒ พฤษภาคม ๒๕๕๖

[๑] ราชกิจจานุเบกษา
เล่ม ๑๒๗/ตอนพิเศษ ๑๘ ง/หน้า ๙/๕ กุมภาพันธ์ ๒๕๕๓